7 च तिरिमैं ल्हडें लबर तयार तबै घोडा धों तब् मुँल। चमैंए क्रर माराए मुकुट धों तबै सै मुँल, धै चमैंए लि म्हिल् धों तब मुँल।✡ 9:7 योए २ः४ 8 चमैंए क्रप्हो च्हमिरिमैंए क्रप्हो धों तब् मुँल। चमैंए स सिंहए स धों तब् मुँल।✡ 9:8 योए १ः६ 9 झाइले चमैंइ खेंमैंए तिंर पैए प्लाँ धों तबै सै खिल। चमैंए प्ह्याउँइँले खबै कै ल्हडेंर ह्याबै त्हेर न्हेबै ल्हें घोडामैं नेरो रथमैंए कै धों तब् मुँल।✡ 9:9 योए २ः५ 10 चमैंए म्येर बिच्छिल् धों तबै खिल मुँल। चमैंए म्येर म्हैंन ङ्हल् समा म्हिमैंलाइ नल् लल् खाँबै भों मुँल। 11 च क्रोंर्बै दूत च तिरिमैंए म्रुँ मुँल। हिब्रू क्ह्युइरि च म्रुँए मिं "एबाड्डोन" ग, ग्रिक क्युइरि चए मिं "अपोल्लियोन" ग। च मिंए मतलब नास लब् ग।
12 छले ओंसोंबै दुःख ह्याइ। चु लिउँइँ धबै अर्को दुःख ङ्हिं चैइमुँ।
13 झाइले धबै अर्को स्वर्गदूतइ थुतुरु ह्रामा परमेश्वरए उँइँर्बै माराइ बेनबै ख्रो पिंबै क्ल्ह्योए कुना प्लिर मुँबै रुँउँइँले खबै कै घ्रि ङइ थेइ।✡ 9:13 प्रस ३०ः१-३ 14 च कैइ च थुतुरु ह्राबै स्वर्गदूतने "यूफ्रेटिस बिबै थेबै स्योंर च्युँइँथेंबै दूत प्लि पिवाद्," बिइ। 15 धै म्हिमैं सोंबाँर तिबाँलाइ सैबर च स्वर्गदूत प्लि पिवाइ। परमेश्वरजी चमैंलाइ चु बर्ष, चु म्हैंन, चु त्हिंइ नेरो चु त्हेए ल्हागिर्न ओंसों ओंनोंन् तयार लथेंल। 16 च घोडार क्रेबै फौजमैं ङ्हिस्यु करोड (२०,००,००,०००) मुँल। 17 झाइले ङइ दर्शनर घोडामैं नेरो घोडा क्रेब्मैं म्रोंइ। घोडाए फिर क्रेब्मैंए तिंर्बै पैए प्लाँ मि लुँब् धोंबै ओल्ग्या, निलम् बिबै युँमा धों तबै मु रङबै नेरो उर्ग्या मुँल। च घोडामैंए क्र सिंहमैंल् धों ब्योंब मुँल। धै च घोडामैंए सुँउँइँले मि, मिखु नेरो आछ्याँबै थाँ नाँबै सै त्होंरिल। 18 च दुःख सोंउँइँले, अथवा चमैंए सुँउँइँले त्होंबै मि, मिखु नेरो आछ्याँबै थाँ नाँबै सैउँइँले सोंबाँर्बै तिबाँ म्हिमैं सैवाइ। 19 च घोडामैंए भों चमैंए सुँ नेरो म्येर मुँल, तलेबिस्याँ चमैंए म्ये प्हुरि धों तब् मुँल, धै म्येल क्र मुँल। च म्येउँइँले घोडामैंइ म्हिमैंलाइ नल् लमल।
20 छाबै दुःखउँइँले सोसेया चैबै म्हिमैंइ खेंमैंइ लबै पापउँइँले सैं आए। झन चमैंइ मोंए पूजा लब, धै मारा, चाँदि, पित्तल, युँमा, सिं, छाबै सैउँइँले बनेबै म्रोंल् आखाँब, थेल् आखाँब, प्रल् आखाँबै कुमैं पूजा लब आपि।✡ 9:20 भज ११५ः४-७; १३५ः१५-१७; दान ५ः२३ 21 चमैंइ म्हि सैब, म्हुत मोंब, फा-फुइ टुना मुना लब, ब्यभिचार लब, ह्योब, छाबै आछ्याँबै केमैंउँइँले या सैं आए।
